Un elev din Prahova, care a participat la Olimpiada de Biologie etapa județeană, s-a calificat la etapa națională a concursului după intervenția Ministerului Educației. Elevul marcase neregulamentar pe foaie răspunsurile la grile.
Etapa județeană a Olimpiadei de Biologie s-a desfășurat pe data de 17 martie 2024, iar elevul a marcat altfel decât regulamentar răspunsurile corecte.
"Marcați cu un cerc plin răspunsul corect și barați cu X restul căsuțelor", se arăta în regulament. Potrivit surselor Edupedu.ro, elevul a marcat pe foaia de concurs cu buline în spațiile corespunzătoare răspunsurilor pe care le-a considerat greșite și a marcat un "X" în dreptul variantei de răspuns pe care a considerat-o corectă.
Elevul s-a calificat totuși la etapa națională după ce părintele copilului a făcut un memoriu la Ministerul Educației, iar de la minister a venit comanda să fie revizuit punctajul de pe lucrare, potrivit unui răspuns al Inspectoratului Școlar Județean Prahova.
Sursa: Edupedu